Након слома Републике Српске Крајине у хрватској операцији Олуја почетком августа 1995, у Требињу је међу становништвом завладала паника. Народ је веровао у продају Требиња у дипломатским преговорима, а колоне возила су почеле да гуше путеве ка Билећи и Црној Гори. Желећи да спречи преливање хрватског напада на Требиње, команда Херцеговачког корпуса планира напад на заузети део предратне требињске општине и то на правцима Пољице - Рапти - Баљивац - Бобанска површ, Хум - Завала - Запланик и Љубово - Сливница - Главска. Напад је почео 12. августа, а завршио се 30. августа. Снаге требињске бригада су биле ојачане са неколико стотина бораца из Сарајевско-романијског корпуса, али је напад пропао. Током борби погинуло је 19 бораца Требињске бригаде, 6 на Липцу 12. августа, 7 у Пољицу и 6 на Џиварском 30. августа, док је 57 рањено.